《送王镐之邵武省亲》
元代·郭钰

青青杨柳陌，之子晨巾车。去乡不云苦，揽辔驰复驱。

严君守名郡，长怀音问疏。再拜问起居，千里欢有馀。

綵衣捧绿酒，紫袍映白须。上言尚书军，声振东南隅。

下言太夫人，年高色敷腴。我虽邑子贱，问信抱区区。

官寮展良觌，见子文采殊。定云渥洼水，生此汗血驹。

故家三槐树，功名遂良图。愿言慎徒旅，令德忠孝俱。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。